Diari Oficial de la Generalitat Valenciana


Sumari del DOGV 8084, del 14-07-2017 (2017/6389)

Subhasta per a l'alienació de l'aprofitament cinegètic en forests públiques gestionades per la Conselleria d'Agricultura, Medi Ambient, Canvi Climàtic i Desenvolupament Rural per a les temporades 2017-18 i següents.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8084

Data del DOGV
:   14-07-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/6389


Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Subhasta

Subhasta per a l'alienació de l'aprofitament cinegètic en forests públiques gestionades per la Conselleria d'Agricultura, Medi Ambient, Canvi Climàtic i Desenvolupament Rural per a les temporades 2017-18 i següents.  
 [2017/6389]  
1. Objecte  
1.1. És objecte d'aquest anunci el procediment per a l'alienació de l'aprofitament cinegètic en forests d'utilitat pública gestionades per la Conselleria d'Agricultura, Medi Ambient, Canvi Climàtic i Desenvolupament Rural, a la província de València, tant de titularitat municipal com pròpies, per a les temporades 2017-18 i següents.  
  
2. Tramitació, procediment i tipus de licitació  
2.1. L'entitat que realitzarà l'alienació de les forests de titularitat municipal serà en cada cas l'ajuntament que tinga la propietat i per a les forests que són propietat de la Generalitat serà la Direcció Territorial de València, d'acord amb el que s'indica en l'annex.  
2.2. La tramitació i el procediment es realitzaran d'acord amb els principis de publicitat, objectivitat, imparcialitat, transparència i concurrència competitiva, arreplegats en l'article 15.5 de la Llei 43/2003, de 21 de novembre, de forests, així com amb el que disposa la matèria en la legislació reguladora del règim local i la legislació vigent en matèria de patrimoni de les administracions públiques i contractació del sector públic.  
2.3. El tipus de licitació serà obert, de tramitació ordinària, i es realitzarà, amb caràcter general, per mitjà de subhasta a l'alça en la quantitat establida per a cada aprofitament en l'annex.  
2.4. Per a participar en la licitació serà requisit indispensable la consignació prèvia d'una garantia provisional per import del 2 per cent del valor de taxació.  
  
3. Plec general de condicions economicoadministratives  
3.1. El plec general de condicions economicoadministratives que regeix les alienacions en forests de titularitat municipal haurà de ser redactat i aprovat per l'entitat local que tinga la propietat de la forest. Aquest document haurà de romandre depositat i ser accessible en l'ajuntament corresponent.  
3.2. Per als aprofitaments de les forests propietat de Generalitat serà aplicable el plec general vigent de condicions economicoadministratives per a l'alienació dels aprofitaments forestals i les condicions establides en l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana (DOCV 7508, 20.04.2015).  
  
3.3. La capacitat del licitador, característiques de les proposicions, la garantia provisional i definitiva i el preu de licitació figuraran convenientment detallats en cada plec de condicions economicoadministratives.  
  
4. Plec de condicions tecnicofacultatives  
4.1. Serà aplicable per als aprofitaments objecte d'aquest anunci el plec general vigent de condicions tecnicofacultatives per a l'alienació dels aprofitaments forestals i les condicions establides en l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana.  
4.2. Sense perjudici d'això, els aprofitaments objecte d'aquest anunci disposaran d'un plec de condicions particulars tecnicofacultatives específic. Per a les forests propietat de la Generalitat, aquests plecs es podran revisar en les dependències síties en el carrer Gregorio Gea, 27, 5a planta, de València. Per a les forests de propietat municipal, es podran revisar en l'ajuntament que tinga la titularitat de la forest licitada. Aquest plec haurà de ser subscrit pel titular de la forest, l'adjudicatari i pel tècnic facultatiu designat a aquesta finalitat, i contindrà la taxació i el període d'execució o gaudi de l'adjudicat.  
4.3. Si és el cas, l'adjudicatari de l'aprofitament cinegètic estarà obligat a complir les condicions establides en el corresponent Pla tècnic d'ordenació cinegètica del vedat de caça que es constituïsca o al que si és el cas s'agregue, que en aquest cas haurà de modificar-se i s'adequarà a la nova superfície. L'adjudicatari haurà de presentar sol·licitud d'aprovació de pla tècnic d'ordenació cinegètica, o si és el cas de modificació del pla tècnic d'ordenació cinegètica vigent, per a la seua aprovació per la direcció territorial.  
4.4. Els costos de redacció, si és el cas, de redacció del pla tècnic d'ordenació cinegètica, matriculació del vedat, senyalització d'aquest i redacció de les memòries anuals i dels plans de gestió per a temporades successives seran a càrrec de l'adjudicatari.  
4.5. Serà aplicable la normativa vigent en matèria forestal i de caça i, en general, la normativa en matèria mediambiental que afecte l'exercici de l'activitat cinegètica, en especial la normativa reguladora dels parcs naturals i les normes de gestió de la Xarxa Natura 2000, si és el cas.  
  
5. Termini de vigència del gaudi  
5.1. El termini de vigència de l'adjudicació de l'aprofitament cinegètic serà el fixat en cada cas en l'annex, comptador des de la data de la resolució d'adjudicació corresponent.  
  
6. Lloc i termini de presentació de les ofertes  
6.1. Amb caràcter preferent, les proposicions per a optar a la subhasta es presentaran en el Registre General d'Entrada dels respectius ajuntaments indicats en l'annex.  
6.2. En el cas de les forests propietat de la Generalitat Valenciana aquestes es presentaran en les dependències síties en el carrer Gregorio Gea, 27, 5a planta, de València. No obstant això, les proposicions es podran presentar en qualsevol dels registres administratius oficials en qualsevol de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques.  
El termini per a la presentació de les ofertes serà des de l'endemà de la publicació d'aquest anunci en el Diari Oficial de la Generalitat Valenciana, fins a 10 dies abans de la realització de la corresponent subhasta. Les dates per a la realització de cada subhasta estan previstes en l'annex per a cada aprofitament.  
  
7. Documentació que es requereix per a accedir a la subhasta  
7.1. En el cas de les forests propietat de la Generalitat Valenciana les proposicions es presentaran en dos sobres tancats, que es denominaran A i B, i firmats pel licitador o persona que el represente. El contingut dels sobres s'ajustarà a allò que s'ha disposat a aquest efecte en l'Ordre 10/2015, de 8 d'abril, de la Conselleria d'Infraestructures, Territori i Medi Ambient, per la qual es regulen els aprofitaments forestals a la Comunitat Valenciana.  
7.2. En el sobre A s'inclourà la documentació administrativa establida en l'esmentada Ordre 10/2015, de 8 d'abril, a més del justificant d'haver constituït la garantia provisional del 2 % del valor de taxació. També s'inclourà en el sobre A, si és el cas, la voluntat inequívoca de participar en la segona subhasta de l'aprofitament en qüestió, en els casos previstos en l'apartat 8.2 d'aquest anunci. El sobre B contindrà exclusivament la proposició econòmica.  
  
8. Lloc i data de realització de la subhasta  
8.1. Les subhastes es realitzaran en els ajuntaments respectius i en les dependències de la Direcció Territorial de València en els casos de forests pròpies de la Generalitat Valenciana en les dates que figuren en l'annex.  
8.2. En el cas de forests propietat de la Generalitat Valenciana quan la primera subhasta resulte deserta, es realitzarà la segona deu dies després, comptadors des de la publicació en el tauler d'anuncis del resultat d'aquesta. En la segona subhasta es farà una rebaixa del 15 % del preu de taxació, i quedarà la resta de condicions de l'annex sense canvi. Els que desitgen participar en la segona subhasta és necessari que expressen aquesta voluntat de manera inequívoca en el sobre A. En aquest cas, l'import de la garantia provisional que haurà de depositar-se no variarà, serà el 2 % del preu de taxació inicial.  
  
9. Garantia definitiva  
9.1. L'adjudicatari haurà de consignar obligatòriament una garantia definitiva per valor del 10 per cent de l'import d'adjudicació en el termini de 10 dies a partir de la data en què li siga comunicada l'adjudicació. La no-consignació de la garantia en el termini assenyalat serà motiu d'anul·lació del procés d'adjudicació iniciat i es passarà a l'oferta millor situada següent.  
  
9.2. La garantia definitiva respondrà de les penalitzacions imposades a l'adjudicatari per raó de l'activitat que realitze, del rescabalament dels danys i perjudicis que l'adjudicatari ocasionara al titular de la forest amb motiu de l'adjudicació, de les despeses originades a aquests per demora de l'adjudicatari en el compliment de les seues obligacions i de la confiscació que puga decretar-se en els casos de cancel·lació, d'acord amb el que estableixen els plecs de condicions economicoadministratives i tecnicofacultatives o amb caràcter general en la legislació de contractes del sector públic.  
9.3. La devolució de la garantia definitiva es produirà quan finalitze el termini vigent de l'adjudicació, una vegada haja certificat la Direcció Territorial de València la seua correcta execució o gaudi.  
  
10. Cànon anual. Fons de millores  
10.1. Prèviament a l'obtenció de la llicència i lliurament de l'aprofitament, l'adjudicatari haurà d'ingressar l'import del cànon anual corresponent, que podrà fer-se efectiu per mitjà de la redacció i execució, per part del beneficiari, d'un projecte de millora del medi forestal, que es desenvoluparà durant tot el període d'afecció a la forest d'utilitat pública. El projecte serà aprovat pel titular de la direcció territorial i per l'entitat propietària de la forest. Aquesta opció, si és el cas, la fixarà el plec de condicions particulars tecnicofacultatives.  
  
10.2. De conformitat amb l'article 83 del Decret 98/1995, de 16 de maig, del Govern Valencià, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, les entitats locals propietàries de les forests objecte d'aquest anunci estan obligades a invertir, almenys, el quinze per cent de l'import dels aprofitaments en l'ordenació i millora de les masses forestals. L'import de l'esmentat percentatge formarà el fons de millores. Cada ajuntament haurà de disposar d'un compte corrent per a aquest fi.  
  
  
11. Obtenció de la llicència i lliurament de l'aprofitament  
11.1. Una vegada siga ferma l'adjudicació i siga comunicada a l'adjudicatari serà condició indispensable que aquest dispose de la llicència que autoritza l'execució de l'aprofitament.  
11.2. La llicència serà expedida per la Direcció Territorial de València al càrrec de la qual estiga la forest, una vegada realitzat el pagament del cànon i s'haja constituït la garantia definitiva per part de l'adjudicatari de l'aprofitament. En els casos en què estiga previst que el cànon es faça efectiu a través d'un projecte de millora del medi forestal, la llicència no podrà ser expedida fins que el dit projecte estiga aprovat.  
11.3. La llicència haurà d'estar disponible en el lloc on s'exercisca l'activitat i podrà ser requerida en qualsevol moment per les autoritats competents.  
  
12. Inversions en benefici de poblacions silvestres  
12.1. De conformitat amb l'article 35 de la Llei 13/2004, de 27 de desembre, de caça de la Comunitat Valenciana, l'adjudicatari haurà de realitzar inversions en benefici de les poblacions silvestres per valor del 35 % de la valoració en viu de les rendes cinegètiques. Les dites inversions estaran previstes en el pla tècnic d'ordenació cinegètica corresponent.  
  
13. Causes de resolució de l'adjudicació  
Les causes de resolució de l'adjudicació seran les previstes en la normativa vigent en matèria de patrimoni de les administracions públiques i de contractes del sector públic, en els termes que estableix l'article 20 de l'annex II de la referida Ordre 10/2015, de 8 d'abril.  
  
València, 7 de juliol de 2017.- El director territorial: Javier Civera Martínez.